**Salt spre necunoscut**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Clădim prin noi o lume păcătoasă

Şi nimeni nu-ndrăzneste a privi

cum suferim în taină de angoasă

Că, peste ani, durerea va lovi.

Am dezvelit credință de căldură

Și i-am creat din bani un așternut

Sperând la o mârșavă sinecură

ce ne va duce către Absolut.

Înlocuim a slovelor idee

c-un păgânism adesea deşănțat,

Înăbușind și ultima scânteie

sub un concept de nimeni asumat.

Credință e slăvită doar prin ziduri

şi ne mândrim cât de înalte sunt

având drept temelie fade ghiduri

dictate de un crez fără cuvânt.

Ne prindem în rugăciune deşănțarea

şi amendăm un suflet ce n-a vrut

În marketing să-și cate răsuflarea,

iar banului să-i dea un nou statut.

Mai punem o icoană pe perete,

Cu-a noastră "temelie"-o sprijinim

cerând lui Dumnezeu ca sa regrete

că nu ne-a dat un Rai sa-l stăpânim.

Ce fermi suntem când ne susținem cazul!

Înlocuim și sfinți în calendar

Dorința de avere e macazul

ce ne va duce către un bazar.

Vom pune pe tarabă tot trecutul

şi îl vom da pe 30 de arginti,

Neînțelegând că pierdem Absolutul,

vom face din bancheri ai noștri sfinți.

Clădim prin noi o lume păcătoasă

fără Pilonul sacru de-nceput,

bolnavă de-o cădere fastuoasă

spre-un hău adânc și spre necunoscut.